Protes word plundery in De Doorns | Netwerk24
Protes word plundery in De Doorns
Deur Breyten Cupido 07 November 2019 16:28
’n Aantal stakende plaaswerkers is Donderdag in De Doorns in hegtenis geneem nadat twee vragmotors in onluste op die N1-snelweg buite die dorp gestroop is.
Die polisie kon teen laatmiddag Donderdag nog nie bevestig hoeveel stakers in hegtenis geneem is nie.
Die N1 is Donderdagoggend weens onluste deur polisie en verkeersbeamptes toegemaak. Na wat verneem word, was dit ‘n staking deur plaaswerkers.
“Die protes het vanoggend ongeveer 06:48 begin. Daar is tot dusver nog geen beserings aangemeld nie. Twee vragmotors is geplunder en is van die toneel verwyder,” sê konst. Marelize Box, woordvoerder vir die De Doorns-polisie.
Dit blyk die vragmotors is deur die stakende plaaswerkers geteiken en twee trokke se vragte is geplunder. In hierdie stadium is dit onduidelik waaroor die staking gaan.
“Van die gestelde items is reeds gevind. Ons is steeds besig om ander items te probeer opspoor in die gemeenskap,” sê Box.
Die N1 is deur die nag gesluit vir verkeer.